Document ID: 32011R0559

KOMISSION ASETUS (EU) N:o 559/2011,
annettu 7 päivänä kesäkuuta 2011,
Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse kaptaanin, karbendatsiimin, kyromatsiinin, etefonin, fenamifossin, tiofanaattimetyylin, triasulfuronin ja tritikonatsolin jäämien enimmäismääristä tietyissä tuotteissa tai niiden pinnalla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan
sekä katsoo seuraavaa:
(1)
Kaptaanin, karbendatsiimin, kyromatsiinin, etefonin, fenamifossin, tiofanaattimetyylin, triasulfuronin ja tritikonatsolin jäämien enimmäismäärät vahvistetaan asetuksen (EY) N:o 396/2005 liitteessä II ja liitteessä III olevassa B osassa.
(2)
Kaptaanin osalta komissiolle ilmoitettiin, että sen käyttöä selleriin, pinaattiin ja persiljaan koskevat hyväksynnät on peruutettu, minkä vuoksi vastaavia jäämien enimmäismääriä voitaisiin vähentää asetuksen (EY) N:o 396/2005 17 artiklan mukaisesti ilman että Euroopan elintarviketurvallisuusviranomaisen, jäljempänä ’elintarviketurvallisuusviranomainen’, lausunto on tarpeen.
(3)
Kyromatsiinin (2) osalta elintarviketurvallisuusviranomaisen tekemä arviointi osoitti, että lehtisalaatin kohdalla jäämien enimmäismäärä saattaa aiheuttaa huolta kuluttajansuojan kannalta. Elintarviketurvallisuusviranomainen suositteli alentamaan kyseistä jäämien enimmäismäärää. Samat huolenaiheet koskevat myös endiiviä.
(4)
Etelä-Afrikan ja Saksan toimittamien lisätietojen perusteella elintarviketurvallisuusviranomainen tarkensi aiempaa arviointiaan kuluttajien altistumisesta karbendatsiimin (3) ja tiofanaattimetyylin (4) osalta. Se totesi, että on tarpeen alentaa karbendatsiimin jäämien enimmäismääriä greippien, appelsiinien ja tomaattien osalta sekä tiofanaattimetyylin jäämien enimmäismäärää tomaattien osalta.
(5)
Etefonin (5), fenaminofossin (6), triasulfuronin (7) ja tritikonatsolin (8) osalta elintarviketurvallisuusviranomainen antoi perustellut lausunnot voimassa olevista jäämien enimmäismääristä asetuksen (EY) N:o 396/2005 12 artiklan 2 kohdan mukaisesti. Elintarviketurvallisuusviranomainen tuli siihen johtopäätökseen, että on tarpeen alentaa triasulfuronin jäämien enimmäismääriä ohran, kauran, rukiin ja vehnän osalta ja fenaminofossin jäämiä tomaattien, munakoisojen, paprikoiden, vesimelonien, kesäkurpitsojen, ruusukaalin, banaanien, maapähkinöiden ja öljysiementen osalta sekä nostaa jäämien enimmäismäärää viinirypäleiden osalta. Tritikonatsolin osalta elintarviketurvallisuusviranomainen tuli siihen johtopäätökseen, ettei mitään jäämien enimmäismäärää tarvitse muuttaa. On aiheellista siirtää näiden neljän aineen osalta uusia hyödykkeitä koskevat jäämien enimmäismäärät, jotka on väliaikaisesti vahvistettu asetuksen (EY) N:o 396/2005 liitteessä III olevassa B osassa, kyseisen asetuksen liitteeseen II.
(6)
Elintarviketurvallisuusviranomaisen perusteltujen lausuntojen perusteella ja kun otetaan huomioon tarkasteltavana olevan asian kannalta merkitykselliset seikat, jäämien enimmäismääriin tehtävät asianmukaiset muutokset täyttävät asetuksen (EY) N:o 396/2005 14 artiklan 2 kohdan vaatimukset.
(7)
Unionin kauppakumppaneita kuultiin uusista jäämien enimmäismääristä Maailman kauppajärjestön välityksellä, ja niiden huomautukset on otettu huomioon.
(8)
Kohtuullinen määräaika on tarpeen ennen kuin muutettuja jäämien enimmäismääriä aletaan soveltaa, jotta jäsenvaltiot ja asianomaiset osapuolet voivat valmistautua jäämien enimmäismäärien muuttamisesta johtuviin uusiin vaatimuksiin.
(9)
Sen vuoksi asetuksen (EY) N:o 396/2005 liitettä II ja liitteessä III olevaa B osaa olisi muutettava.
(10)
Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu laillisesti ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.
(11)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 396/2005 liitteet II ja III seuraavasti:
(1)
Muutetaan liite II tämän asetuksen liitteen mukaisesti.
(2)
Poistetaan liitteessä III olevasta B osasta etefonia, fenamifossia, triasulfuronia ja tritikonatsolia koskevat sarakkeet.
2 artikla
Seuraavaan luetteloon sisältyviin tehoaineisiin ja tuotteisiin sovelletaan edelleen asetusta (EY) N:o 396/2005 sellaisena kuin se oli ennen muuttamista tällä asetuksella, jos ne on tuotettu laillisesti ennen 1 päivänä tammikuuta 2012:
a)
kaptaani: selleri, pinaatti ja persilja;
b)
karbendatsiimi ja tiofanaattimetyyli: pakastetut, purkitetut, säilötyt ja jalostetut greippi-, appelsiini- ja tomaattituotteet;
c)
fenamifossi: hedelmävihannekset, banaanit, öljysiemenet ja ruusukaali.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivänä tammikuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä kesäkuuta 2011.

Labels: 20
3
15
6